Suid Afrikaanse Nuus Thread - Page 186 - Stormfront
11-21-2007, 01:38 AM #1851
'Sê watse kar hulle wil hê, dan kom haal rowers dit'
Voertuigvervoer- en bergingsmaatskappye in Kaalfontein, Kempton Park, aan die Oos-Rand gaan die afgelope jaar swaar gebuk onder motordiewe.
"Almal wat daarvan weet, besef dit is 'n sindikaat. Iemand sê watse motor hulle wil hê en dan kom haal die rowers dit," het mnr. Christo van Niekerk, uitvoerende direkteur van Motorvia, gister gesê.
Dít nadat drie gewapende mans gister vroeg Southern Star, nog 'n voertuigvervoer- en bergingsmaatskappy in dié gebied, van twee nuwe luukse motors beroof het.
Sowat twee weke gelede is twee motors óók by Motorvia geroof, terwyl diewe verlede week met leë hande moes vlug.
Volgens mnr. Derick Collins, Southern Star se nasionale veiligheidshoof, het die rowers gister veiligheidspersoneel en werkers oorval en met skoenveters en gordels vasgebind voordat hulle met twee nuwe Audi A4's weggejaag het.
Dié gesamentlike waarde van die twee motors – 'n swarte en 'n witte – is R550 000.
Duisende nuwe motors word op dié maatskappye se persele aangehou voordat dit na handelaars vervoer word.
"Toe die ouens die oggend vir werk aanmeld, het 'n rower ook by die hek ingestap en sy vuurwapen uitgeruk. Sy twee makkers was dadelik by hom en hulle het die werkers vasgebind en in die kantore toegesluit.
"Dít het omstreeks 06:50 gebeur en 06:59 was hulle weer uit met die motors," het Collins gesê.
Van die werkers het ná die voorval traumaberading ontvang.
Volgens van Niekerk het hulle al die afgelope jaar sowat tien soortgelyke rooftogte by Motorvia gehad en is hulle twee weke gelede van twee nuwe Ford Focus ST's beroof.
"Ons het al met die polisie en tot die Skerpioene hieroor vergader. Veiligheid is ook verskerp," het hy gesê.
Insp. Juanita Killian, polisiewoordvoerder, het gesê dat nog geen arrestasies in verband met gister se rooftog gemaak is nie.
"Dit is nogal moeilik, want daar kan nie vir 'n spesifieke motor gesoek word nie, hulle het nie nommerplate op nie."
Sy het gesê die polisie se ondersoeke duur voort.
11-22-2007, 02:02 AM #1852
Bankkaarte ál meer gebruik in bedrog
Bankkaarte word al hoe meer gebruik om bedrog mee te pleeg en kaarthouers kan dié bedrog met "klein aksies" help bekamp.
Só sê mnr. Gilbert Swats, uitvoerende hoof van Sabric (die Suid-Afrikaanse bankrisiko-inligtingsentrum).
Die aantal bedrieglike transaksies wat met bankkaarte (krediet-, debiet- en garagekaarte) gepleeg is, was in die eerste helfte van 2007 57% meer as in dieselfde tydperk verlede jaar.
"Die grootste rede vir die toename is georganiseerde misdaadnetwerke," sê Swats.
Swats sê een kategorie wat veral problematies is, is bedrieglike transaksies met vervalste kaarte wat met 116% toegeneem het. Bedrieglike transaksies met verlore of gesteelde kaarte het met 81% toegeneem.
Gauteng is die provinsie waar dié bedrog die meeste voorkom, met KwaZulu-Natal en die Wes-Kaap onderskeidelik in die tweede en derde plekke.
Swats sê dit bly veiliger en geriefliker om kaarte te gebruik eerder as kontant.
"Die bedrae wat by die bedrog betrokke is, is onbenullig in vergelyking met die bedrae betrokke by normale transaksies."
Sabric lei werknemers in winkelsentrums op om bedag te wees op kaartbedrog.
Restaurante en vulstasies word aangemoedig om eerder die kaartmasjien na die kliënt te neem as om die kaart na die masjien te neem.
"Saam kan ons die misdadigers se wêreld kleiner maak."
Swats sê mense moet hul instinkte vertrou.
"Kyk rond voordat jy 'n kitsbank gebruik. As iets nie vir jou reg voel terwyl jy die kitsbank gebruik nie, kanselleer die transaksie, kyk dat dit jou kaart is wat jy terugkry en gebruik 'n ander kitsbank."
Hy sê mense moet elke transaksie op hul bankstate noukeurig nagaan.
Dir. Govindsamy Mariemuthoo, Gautengse polisiewoordvoerder, sê die polisie doen alles in hul vermoë om dié misdade te bekamp. Hy het 'n beroep gedoen op die publiek om "ekstra voorsorgmaatreëls" te tref as hulle bankkaarte gebruik.
11-22-2007, 06:40 AM #1853
Standard Bank Noorde-Einde Port Elizabeth is 'n paar minute gelede geroof, die mense in die bank word as gyselaars aangehou.
11-23-2007, 02:49 AM #1854
PORT ELIZABETH. – Die Baaise middestad is gistermiddag anderhalf uur tot stilstand geruk toe vermoedelik 'n gyseldrama hom in Standard Bank in Govan Mbeki-rylaan afgespeel het.
Nadat die bankpersoneel uit die gebou verwyder is en 'n groot gedeelte van die straat deur tientalle polisievoertuie afgesper is, het die polisie egter vasgestel dat dit nié 'n gyselaarsituasie is nie, maar 'n gewapende rooftog waarin vier rowers met sowat R700 000 kontant in 'n groen sak weggekom het.
Die rowers het glo om 12:45 die sekerheidsbeamptes wat geld in die kitsbank moes sit, oorval en hul groen sak vinnig volgestop.
Klante het histeries uit die bank gehardloop en dir. Neil Jantjies, bevelvoerder van die Walmer-polisiekantoor, wat toevallig in 'n ampsvoertuig daar verbygery het, voorgekeer.
"Mense het na my gehardloop en gesê daar is groot probleme binne die bank. Toe ek uitvind dit is 'n gewapende rooftog, het ek onmiddellik hulp ingeroep," het Jantjies gesê.
Beamptes van die blitspatrollie was minute later daar en het onmiddellik begin om die bank te ontruim.
Daar is egter geglo dat nie al die personeellede veilig uitgekom het nie. Van die ooggetuies het blykbaar gesien hoe 'n gewapende man met 'n groen sak uit die bank hardloop, maar daar is vermoed dat die oorblywende drie rowers nog die res van die personeel as gyselaars in die bank aanhou.
Geskokte bankamptenare, wat agter die gebou gestaan het, het verslae toegekyk toe polisiebeamptes met die rowers probeer kontak maak.
Volgens 'n polisiebeampte op die toneel wat verkies het om anoniem te bly, het die beamptes gesukkel om kontak te maak met die rowers, maar "sou hulle enige oomblik met onderhandelings begin".
Voor die gebou het polisiebeamptes weer met hul wapens gereed gestaan en wag vir die rowers wat "enige oomblik" uit die bank kon storm.
Agter hulle het Baaienaars die hele sypaadjie vol gestaan en kyk na die Hollywood-fliek wat hom voor hul oë afspeel.
Die spanning onder die toeskouers was duidelik sigbaar en elke keer wat dit gelyk het of daar beweging by die bank se ingang is, het hulle asem ingetrek in afwagting.
Polisiebeamptes met honde het versigtig begin om die bank binne te gaan en te deursoek sommiges by die ingang van die bank op die onderste verdieping, ander weer bo van die dak af.
Elke hoek en draai is deursoek.
Sommige beamptes wou glo nog skiet toe hulle skielik mense in die bank sien, maar toe hulle mooi kyk, was dit net die ander groep beamptes wat na die rowers gesoek het.
Eers tóé is daar besef dat al die rowers ongesiens die gebou moes verlaat het vóórdat die polisie daar aangekom het. En toe begin die bespiegelings oor waarheen die rowers kon verdwyn het.
"Die bank is só naby aan die treinspoor, hulle kon maklik op 'n trein geklim en so gevlug het," het 'n polisiebeampte op die toneel gesê.
Die polisie het egter moed gehou en het teen gistermiddag laat nog die strate om die bank gepatrolleer.
Intussen het die bankpersoneel berading ontvang. Twee van die personeellede is in die Life St. Georges-hospitaal opgeneem vir behandeling vir skok, het mnr. Nico Schultz van die Gardmed-ambulansdienste gesê.
Volgens Jantjies "ondersoek die polisie alle moontlikhede en het ons deeglike verklarings oor die voorval by die sekerheidswagte gekry".
Die polisie het glo ook beskrywings van die rowers gekry.
11-24-2007, 02:55 AM #1855
Vermeende rower weer vry
Witbank. – "Die polisie is so useless, hulle kan nie eens die ouens tronk toe stuur wat jy vír hulle vang nie."
Só sê 'n erg omgekrapte mnr. Henry Neuhoff (35) van Witbank nadat 'n vermeende rower wat 'n werknemer van hom laat aankeer het, vrygelaat is.
Volgens Neuhoff was die polisie se swak diens die oorsaak dat die vermeende rower nou op vrye voete is én lewe een van sy personeellede in vrees omdat sy die rower uitgeken en aanvanklik laat vastrek het.
Neuhoff is die eienaar van 'n kitskoswinkel in die OK-sentrum in Witbank.
Op 2 November omstreeks 19:00 het drie rowers, waarvan een met 'n vuurwapen gewapen was, sy twee kassiere in die winkel beroof.
"Die mans het nie maskers of handskoene aangehad nie. 'n Uur nadat die kassiere die polisie geskakel het, het hulle eers daar opgedaag. Eers die volgende dag het hulle verklarings afgeneem," sê Neuhoff.
Volgens hom het een van die rowers Maandag (18 November) verby die winkel geloop.
"Die vroulike kassier (haar naam word weerhou omdat sy vrees die rowers sal haar kom opsoek) het die man herken. Die winkelbestuurder het dadelik uitgehardloop en die man agternagesit.
"Ek het intussen 'n polisieman wat buite die winkel gestaan het, gaan vra vir hulp.
"Dié het egter net sy g** aan ons afgevee en verder gesels," sê Neuhoff.
Die bestuurder, wie se naam ook weerhou word op versoek van Neuhoff, het die rower vasgetrek en teruggebring na die winkel waar hulle hom in 'n stoorkamer toegesluit het.
Die polisiebeampte wat buite gestaan het, het die winkel binnegekom en hulp ontbied waarna die rower sowat 'n uur later gearresteer is.
"Vandag (Donderdag) vind ek egter uit die rower het gister (Woensdag) verskyn, maar is weer vrygelaat.
"Die klagte is teruggetrek omdat daar nie voldoende bewyse was wat die rower met die rooftog verbind nie.
In die dossier was geen verklaring van my kassiere wat die man herken het nie. Daar was slegs 'n verklaring oor die rooftog," vertel Neuhoff.
Kapt. Eddie Hall, kommunikasiewoordvoerder van die Witbank-polisiestasie, het aan Beeld gesê spesiale taakspanne is aangestel om die rower wat vrygelaat is, op te spoor.
"Nadat ons van die klagte verneem het, het ons werk gemaak daarvan om 'n lasbrief vir sy inhegtenisneming te bekom."
Volgens Hall doen hulle nou hul bes om die skade te herstel.
"Ons verstaan hoekom mnr. Neuhoff ongelukkig is en het nou al ons hulpmiddele en mense ingespan om dié verdagte vas te trek."
11-24-2007, 04:54 PM #1856
Transitorowers moor met staatswapens
Transitorowers roof en moor met staatswapens – spesifiek R5- en R4-aanvalsgewere wat kragtens wetgewing net deur die weermag en polisie besit mag word.
Luidens statistieke verloor die staat elke jaar etlike duisende vuurwapens. Nou sê ingeligtes daar is voldoende bewyse dat van dié wapens in transitorowers se arsenale beland.
Swaar gewapende bendes het in twee transitorooftogte Maandag in Gauteng met R5- en R4-aanvalsgewere op geldwaens losgebrand.
Die twaalf rowers wat vroegoggend op 'n SBV-geldwa in Sebokeng naby Vereeniging toegesak het, was met dié aanvalsgewere en AK 47's gewapen. So ook die groep wat 'n Coin-geldwa by die Fonteine-sirkel in Pretoria probeer beroof het.
"Geen individu of private onderneming besit dié wapens nie. Net die weermag en die polisie gebruik dit. Elkeen kan dus sy eie gevolgtrekking maak oor waar transitorowers hieraan kom," sê mnr. Anton Wiid, voorsitter van die misdaadvoorkomingsforum teen transitorooftogte.
'n Ingeligte in die polisie wat transitorooftogte ondersoek, sê rowers gebruik meestal AK 47-, R5-, R4- en soms ook R1-aanvalsgewere. Geldwaens word tydens 'n koeëlreën beroof, dermate dat daar gemiddeld tussen 20 en 80 patroondoppies by die misdaadtonele opgetel word.
"Die wapens word van die staat gesteel of soms ook van skelm polisiemanne of soldate gehuur." Volgens hom is weermag- en polisielede selde formeel by dié rooftogte betrokke.
Rapport het egter vasgestel drie weermaglede is vroeër vandeesmaand in Limpopo in hegtenis geneem in verband met 'n transitorooftog op die N1-hoofweg tussen Musina en Louis Trichardt.
Lt.kol. Niko Allie van die Suid-Afrikaanse Nasionale Weermag het by navraag bevestig 'n offisier, Thulani Nkosi van 1 SAI-bataljon in Bloemfontein, en die manskappe Thomas Ligavha en Michak Madaba van 15 SAI-bataljon buite Thohoyandou word met dié rooftog verbind.
Volgens kapt. Maano Sadike, polisiewoordvoerder, het dié weermaglede en nog vier mense die geldwa glo met outomatiese aanvalsgewere beroof. Die verdagtes sal op 4 Desember in die hof in Louis Trichardt om borgtog aansoek doen.
Allie sê die polisie is tans besig met ondersoeke na sewe weermaglede se beweerde betrokkenheid by gewapende rooftogte.
Die weermag kon egter nie teen druktyd sê hoeveel wapens die afgelope boekjaar as verlore, gesteel of geroof aangemeld is nie.
Maar die DA het in Julie bekend gemaak die weermag vermis sowat 50 R1's en 'n aantal R4-aanvalsgewere in die Soutpansberg- militêre gebied en dat Groep 46 in Mthatha in die Oos-Kaap tot 146 R4-gewere vermis.
Dit stem ooreen met die ouditeur-generaal (OG) se bevinding verlede jaar dat daar 'n gebrek aan behoorlike interne beheermaatreëls in die weermag is.
Die OG het vanjaar in sy ouditverslag bevind ook die polisie se interne beheerstelsels is net "gedeeltelik doeltreffend en voldoende".
"Vuurwapen-beheerregisters is net in ses provinsies behoorlik in stand gehou en halfjaarlikse vuurwapeninspeksies is nie altyd uitgevoer nie," lui die verslag wat in Augustus opgestel is.
Rapport kan voorts onthul die polisie het van April 2001 tot 31 Maart vanjaar 9 687 wapens verloor. Luidens die polisie se jaarverslae is dié wapens "of verlê, geroof of gesteel".
Dr. Johan Burger, senior navorser van die Instituut vir Sekerheidstudies (ISS), sê dit is nie vergesog om af te lei dat die polisie se gesteelde R4- en R5-gewere in transitorowers se hande beland nie.
"Die goeie werk wat die polisie doen om onwettige private vuurwapens in omloop te verwyder, word ongedaan gemaak met die verlies aan staatswapens.
"Na my mening is daar 'n regstreekse verband tussen die sigbare verval in dissipline en beheer in die polisie en die verlies van polisiewapens."
Mnr. Henri Boshoff, weermagkenner verbonde aan die ISS, sê die reeksnommer op weermagwapens sal aandui aan watter eenheid die betrokke wapen uitgereik is. "Dit is nie onmoontlik om vas te stel waar die wapens vandaan kom nie. Een ding is seker: burgerlikes mag dit nie besit nie."
Intussen toon statistieke dat transitorooftogte met 25% afgeneem het. Van Januarie tot Oktober vanjaar is 360 rooftogte uitgevoer in vergelyking met die 477 in die ooreenstemmende tydperk verlede jaar.
Volgens die forum word tot 33% van transitorooftogte gepleeg deur rowers wat op borgtog vrygelaat is.
12-07-2007, 01:27 AM #1857
Krat vol pistole op lughawe onderskep
'n Besending onwettige vuurwapens wat gisteroggend op die O.R. Tambo-lughawe gekonfiskeer is, is die grootste wat tot nog toe op dié lughawe gevind is.
Volgens kapt. Dennis Adriao, nasionale polisiewoordvoerder, is beslag gelê op 'n houtkrat met 50 gebruikte 9 mm-pistole ter waarde van sowat R175 000.
Die magasyne is saam met die pistole gevind, maar sonder ammunisie.
"Die besending het met 'n internasionale lugdiens vanuit Harare in Zimbabwe na Suid-Afrika gekom," het Adriao gesê.
Die onderskepping is 'n gesamentlike poging van die lughawe se veiligheidspersoneel, die lughawepolisie en die misdaadintelligensie-eenheid van die polisie.
Niemand is nog in hegtenis geneem in verband met die vonds nie, maar 'n ondersoekspan is saamgestel om vas te stel waarvoor die wapens gebruik sou word. Adriao sê meer pakkies word in die feestyd op vliegtuie vervoer. Mense stuur graag in die Kerstyd geskenkpakkies en die polisie is meer waaksaam vir pakkies met 'n onwettige inhoud, het hy gesê.
Meer honde en personeel word ook gedurende hierdie tyd ingespan om onwettige vrag uit te snuffel.
12-07-2007, 01:39 AM #1858
Vier gearresteer ná Marloth-moord
Komatipoort. – Die polisie se opsporingseenheid in Mpumalanga het gister 'n deurbraak gemaak toe vier verdagtes in hegtenis geneem is vir die gru-moord van mnr. Rudolph (Rudi) Harris (50).
Harris, 'n eiendomsagent van Robertson in die Wes Kaap, is verlede Vrydagaand, skaars 'n uur nadat hy uit Kaapstad by sy vakansiehuis op Marlothpark aangekom het, doodgeskiet.
Harris was in 'n stoeigeveg met een van die rowers, wat 'n AK47-aanvalsgeweer gehad het, betrokke toe hy deur 'n ander rower doodgeskiet is. Die moord het ten aanskoue van sy vrou, Susan (48), en hul vriende, mnr. en mev. Org en Cilie Hartman van Middelburg, Mpumalanga, gebeur.
Harris is van agter in die skouer geskiet en die koeëlpunt het skynbaar sy long en lugpyp deurboor.
Hy is op die stoep van sy luukse dubbelverdiepinghuis in Krokodilstraat, wat hy begin vanjaar gekoop het, dood.
"Die gemoed hier is maar baie op en af. Dis ontsaglik traumaties vir Susan en die familie," het Harris se skoonsuster, mev. Zelda Spies, gister uit die Kaap aan Beeld gesê.
"Ons is verheug en verlig oor die vinnige deurbraak wat die polisie gemaak het."
'n Taakspan van die eenheid vir georganiseerde misdaad (GM) in Mpumalanga is kort ná die moord saamgestel om die moordverdagtes aan te keer.
Die span het Dinsdag van Middelburg af in Komatipoort aangekom om met die soektog te begin.
Die eerste deurbraak is laat Woensdagnag gemaak toe 'n verdagte by 'n huis in Komatipoort aangekeer is. Leidrade wat die span toe opgevolg het, het daartoe gelei dat drie ander verdagtes gisteroggend naby die polisiekantoor in die dorp vasgetrek is, sê supt. Leonard Hlathi, 'n woordvoerder van GM.
Beeld het betroubaar verneem dat een van die verdagtes reeds verskeie uitwysings, onder meer by die moordtoneel, aan die polisie gemaak het.
Die polisie kon tot dusver nog nie die moordwapen opspoor nie.
Die vier verdagtes, almal Suid-Afrikaners, is tussen 18 en 26 jaar oud en is ook positief met verskeie ander misdade in Marlothpark verbind.
Hulle verskyn Dinsdag in die hof in Komatipoort. Hulle bly tot dan in die polisieselle op dié dorp.
'n Roudiens vir Harris word Maandag om 11:00 in die NG kerk Moedergemeente op Robertson gehou.
Hy word daarna privaat veras.
12-07-2007, 01:44 AM #1859
Pedofiel hoor: 'Nuwe wet sal jou twee keer so lank laat toesluit'
"Met die wysiging van die Strafproseswet, wat oor nege dae gebeur, sal u waarskynlik op elke aanklagte meer as dubbel die straf gekry het wat u vandag (gister) kry.
"Dit sou 'n situasie gewees het waar 'n mens die sleutel kon weggooi.
"Die hof kan dit doen, maar ek moet u straf volgens die riglyne wat gegeld het toe die oortredings plaasgevind het."
Só het landdros Jakkie Wessels gister aan Jacques Matthysen (46), 'n veroordeelde kindermolesteerder, gesê voordat sy hom effektief 20 jaar tronk toe gestuur het.
Matthysen, wat voorheen 'n maatskaplike werker by die Christelike Maatskaplike Raad (CMR) in Bronkhorstspruit was, is vroeër skuldig bevind op drie aanklagte van onsedelike aanranding, vier aanklagte van die pleeg van 'n onsedelike daad en drie aanklagte van die uitlokking of aanstigting van kinders om seksuele dade te pleeg.
Wessels het tydens haar uitspraak vir vonnisoplegging in die Pretoriase landdroshof gesê Matthysen sien homself as 'n "laer graad pedofiel wat steeds sy optrede probeer rasionaliseer".
Matthysen het van 1999 tot 2002 seksuele misdrywe gepleeg met ses seuns wat ten tyde van die voorvalle tussen 6 en 16 jaar oud was.
Matthysen het die klaers blootgestel aan "seksuele aktiwiteite soos masturbasie, orale seks en om na pornografie te kyk", het Wessels gesê.
"Met die nuwe wet word dié tipe optrede veel ernstiger beskou.
"Orale seks gaan as verkragting beskou word.
"Verskillende optredes soos die wys van pornografie aan kinders en die sagmaakproses om kinders te kry om seksuele misdrywe te pleeg), gaan misdaad wees.
"Die minimum vonnis vir dié misdade, is lewenslange tronkstraf," het Wessels gesê.
Wat vir Wessels nog verswarende omstandighede was, was die feit dat Matthysen sy magsposisie misbruik het.
Van die klaers is na hom vir berading verwys.
Matthysen het spesifieke opleiding gehad om met seuns te werk wat seksueel misbruik is.
"Matthysen het aan 'n proefbeampte gesê dat hy ten tyde van die voorvalle in 'n kinderlike wêreld was waar hy emosioneel veilig gevoel het en kon ontvlug," het Wessels gesê.
"Hy het sy kennis en ervaring gebruik om vir só 'n lang tydperk te kon voortgaan met sy aktiwiteite.
"Dié seuns kom elkeen uit moeilike huishoudelike omstandighede.
"Die één persoon wat in ander opsigte goed vir hulle was en hulle aandag gegee het, het hulle misbruik.
"Die seuns kan nie eens vir terapie gaan nie omdat hulle die terapeute nie meer vertrou nie," het Wessels gesê.
12-07-2007, 02:00 AM #1860
Misdaad bly toeneem
PORT ELIZABETH. – Die Oos-Kaap is voor in die misdaadkoor met van die swakste statistieke oor ernstige misdrywe van al die provinsies.
Die sluier is gister in Pretoria gelig oor die polisie se siening van misdaad in die land toe die sesmaandelikse misdaadstatistieke bekend gemaak is. Dié statistieke behels alle aangemelde misdrywe van 1 April tot 30 September vanjaar.
Veral huisroof en rooftogte by sakepersele is 'n groot probleem vir die polisie met toenames van onderskeidelik 64,4% en 112,3% in die Oos-Kaap. Dít ten spyte van 'n spesiale provinsiale polisie-operasie wat in Januarie vanjaar begin is en net op dié soort rooftogte fokus, het dir. Marinda Mills, provinsiale polisiewoordvoerder, gesê.
In die kategorieë vir moord, poging tot moord, verkragting, gewone aanranding, roof met verswarende omstandighede, gewone roof en huisroof is die Oos-Kaap elke keer onder die swakste drie provinsies in die land wat die bekamping van dié misdrywe betref.
Geweldsmisdade in die Oos-Kaap soos moord (-2,4%), aanranding met die doel om ernstig te beseer (-0,4%), gewone aanranding (-4,1%) en gewone roof (-4,5%) het volgens die statistieke tussen 2006-'07 en 2007-'08 'n afname getoon.
Onsedelike aanranding in die provinsie het met 14,8% toegeneem van 422 voorvalle tot 481. Poging tot moord het met 2% toegeneem en verkragting het met 10 voorvalle (0,2%) toegeneem.
Van die ander misdade wat 'n beduidende toename oor die ses maande getoon het, is inbrake by sakepersele (25,4%) en dronkbestuur (41,6%). Veediefstal het ook met 6,9% toegeneem.
Van 1 April tot 30 September is 16 250 voorvalle van aanranding met die doel om ernstig te beseer by die Oos-Kaapse polisie aangemeld. Dit is die tweede meeste in die land, met Gauteng se 21 635 voorvalle wat die meeste is.
Gedurende 2007-'08 is altesame 1 676 moorde in die Oos-Kaap gepleeg. Net in Gauteng (1 774) en KwaZulu-Natal (2 256) is meer mense vermoor. Die Oos-Kaapse statistieke vir poging tot moord is op 1 062 ook hoër as die meeste ander provinsies s'n. Gauteng (2 613) is hier die voorbok, met KwaZulu-Natal (2 421) kort op sy hakke.
Dit is ook onrusbarend dat die Oos-Kaap oor die afgelope sewe jaar steeds die grootste toename in verkragtings en onsedelike aanranding ervaar. Tussen 2001-'02 en 2007-'08 het verkragting met 11,5% en onsedelike aanranding met 56,2% toegeneem. Dit is die grootste gemiddelde styging van al die provinsies.
"Ons baie teleurgesteld met die statistieke en is glad nie tevrede met wat ons vanjaar gedoen het nie," het Mills gister gesê. Die grootste probleem wat die polisie tans hier ervaar en wat ook deurskemer in die statistieke, is rooftogte by huise en sakepersele. Veral Port Elizabeth, Oos-Londen en Mthatha loop hieronder deur.
"Ons het bevind dat dit meestal klein splintergroepe of individue is, daarom is dit moeilik om hulle vas te trek. Wanneer mense by hul huise is, ontspan hulle en word dan sagte teikens vir die misdadigers. Maar ek kan die publiek verseker dat ons alles moontlik doen om dié tipe misdrywe hok te slaan," het Mills gesê.